Sveitarfélögin sýna aukinni metannotkun lítinn áhuga Áformum Sorpu bs. um aukna notkun sveitarfélaga á metani sem eldsneyti hefur verið tekið heldur fálega . Í umsögn Kópavogsbæjar segir að áhugi sé til staðar en fjölmörg ljón séu í veginum . Óvíst er hvort markmið um stóraukna sölu metans , til að réttlæta byggingu 4,2 milljarða verksmiðju , sé raunhæft . Urðunarstaður Sorpu í Álfsnesi . Skammt frá rís ný gas - og jarðgerðarstöð . Fréttablaðið / Ernir Auglýsing Undanfarnir mánuðir hafa verið erfiðir fyrir stjórnendur Sorpu bs. enda hefur hvert óþægilega málið á fætur öðru skotið upp kollinum . Eitt af þeim tengist metnaðarfullri moltuframleiðslu fyrirtækisins sem lítil eftirspurn virðist eftir . Í byrjun september var greint frá því að vegna mistaka við gerð fjárhagsáætlunar fyrirtækisins þyrfti að bæta 1.365 milljónum króna við áætlunina . Hluti af þessum viðbótarkostnaði var vegna framkvæmda við gas - og jarðgerðarstöð Sorpu í Álfsnesi . Kostnaður við framkvæmdina var vanáætlaður um 637 milljónir króna sem þýddi að stöðin kostar í heildina um 4.247 milljónir króna í stað rúmlega 3.600 milljóna . Tilgangur stöðvarinnar er að framleiða metangas og jarðbæti , moltu . Framkvæmdalokum stöðvarinnar hefur seinkað en ráðgert er að stöðin verði tekin í gagnið í maí 2020 . Þá mun framleiðslugeta fyrirtækisins á metani tvöfaldast . Nú selst ekki nema hluti af framleiðslu fyrirtækisins á metani . Afgangurinn er brenndur . Stjórnendur Sorpu bs. eru þó bjartsýnir á að markaður finnist fyrir allt metanið . Í rekstraráætlun fyrirtækisins fyrir næstu fimm ár er gert ráð fyrir að salan verði óbreytt árið 2019 og 2020 en síðan er reiknað með sölukipp . Gert er ráð fyrir að salan aukist um 12 prósent á hverju ári . Ljóst er að talsverð áskorun verður að ná þessum markmiðum . Um miðjan ágúst sendi Björn H. Halldórsson , framkvæmdastjóri Sorpu bs. , út erindi um metanframleiðsluna til sveitarfélaganna sem eiga fyrirtækið , Reykjavíkur , Kópavogs , Hafnarfjarðarbæjar , Garðabæjar , Mosfellsbæjar og Seltjarnarness , auk ýmissa undirstofnana þeirra . Í erindinu var athygli vakin á að metan væri eina vottaða vistvæna eldsneyti landsins . Kallaði Björn , fyrir hönd fyrirtækisins , eftir svörum um hvort viðkomandi sveitarfélag eða stofnun hygðist nýta metan frekar í sinni starfsemi . Óskaði hann eftir formlegri afstöðu hið allra fyrsta . Á bæjarráðsfundi Kópavogsbæjar í gær var málið rætt og lögð fram umsögn sviðsstjóra umhverfissviðs bæjarins . Í því kemur fram að enginn af 56 bílum bæjarins gengur fyrir metani í dag og óraunhæft sé að nýta hið umhverfisvæna eldsneyti nema á mjög lítinn hluta farartækjanna . Í umsögninni kemur fram að skortur á framboði af tækjum sem ganga fyrir metani sé einn helsti þröskuldurinn fyrir metanvæðingu tækja Kópavogsbæjar . Þannig sé aðeins einn aðili hérlendis sem selur metanknúin tæki og því ólíklegt að hægt sé að ná fram hagstæðum innkaupum . Metanvélar séu einfaldlega dýrari en dísilvélar . Af sömu ástæðu er ekki sagt raunhæft að gera kröfu um að metan verði notað sem eldsneyti hjá þeim verktökum sem taka þátt í útboðsverkefnum bæjarins . Sú krafa myndi þýða að þátttaka í slíkum útboðum yrði dræm . Sömu sögu er að segja frá Slökkviliði höfuðborgarsvæðisins . Í svari stofnunarinnar við fyrirspurn Sorpu kemur fram að stofnunin eigi tvær metanbifreiðar til að sinna minni verkefnunum en möguleikarnir til að nýta metan séu verulega takmarkaðir .